‘Kaper’ vas toe hy hulp vir skietwonde soekDie toneel in KwaMashu waar twee verdagtes doodgeskiet is (1 Junie 2018). Foto: Twitter via @Abramjee Een van die vermeende kapers wat Donderdag ŉ pa van Durban ten aanskoue van sy kinders doodgeskiet het, is Vrydagoggend in hegtenis geneem nadat hy by ŉ kliniek aangeklop het vir behandeling vir skietwonde. Brig. Jay Naicker, woordvoerder van die polisie, het gesê polisiebeamptes was deur die nag op die spoor van ŉ groep gewapende rowers wat gister ŉ winkel in Avoca beroof het, ŉ motoris doodgeskiet het en daarna ŉ ander voertuig gekaap het. “Polisiebeamptes het die voertuig waarna hulle op soek was by die KwaMashu Hostel opgemerk. Die verdagtes het probeer om van die polisie te vlug en het in die proses met hul voertuig in ŉ huis vasgejaag. “Daar het ŉ skietgeveg tussen die polisie en die rowers ontstaan, en twee van die verdagtes is doodgeskiet,” het Naicker gesê. “Die derde verdagte kon daarin slaag om van die toneel te vlug. Hy is egter later by die Polikliniek in KwaMashu in hegtenis geneem toe hy daar aangemeld het om mediese behandeling vir die wonde te kry wat hy gedurende die skietery opgedoen het. Hy is na ŉ nabygeleë hospitaal geneem en word tans onder polisiebewaking behandel.” Die toneel in KwaMashu waar twee verdagtes doodgeskiet is (1 Junie 2018). Foto: Twitter via @Abramjee Volgens Naicker het die drie verdagtes glo Donderdag omstreeks 15:30 ŉ winkel in Avoca beroof. Hulle het van die toneel gevlug en probeer om ŉ voertuig buite die winkel te kaap. Die bestuurder van die voertuig het egter geweier om sy sleutels te oorhandig en hy is doodgeskiet. Die rowers het daarna ŉ ander voertuig gekaap en daarmee van die toneel gevlug. Maroela Media het vroeër berig die motoris wat doodgeskiet is, is later as Kelly Chetty geïdentifiseer. Lt.genl. Nhlanhla Mkhwanazi, waarnemende provinsiale polisiekommissaris, het die ondersoekspan geloof vir hul dapperheid en toewyding om deur die nag te werk om die verdagtes op te spoor.